ΓΡΑΠΤΗ ΕΡΩΤΗΣΗ E-3410/97 υποβολή: Roberta Angelilli (NI) προς την Επιτροπή (28 Οκτωβρίου 1997)

Θέμα: Αίτηση για παροχή πληροφοριών από τις ιταλικές αρχές σε ό,τι αφορά σχέδια για την κατασκευή ορισμένων δημοσίων έργων στη Ρώμη

Απαντώντας στη γραπτή ερώτηση Ε-1971/97 ((ΕΕ C 45, 10.2.1998, 131.)) η Επιτροπή γνωστοποίησε ότι, σχετικά με τα σχέδια κατασκευής της γραμμής «C» του μετρό και της ταχείας γραμμής τράμ Casaletto/Largo Argentina» στη Ρώμη, οι ιταλικές αρχές δεν έχουν ακόμη απαντήσει στο αίτημα που τους είχε απευθύνει η ίδια η Επιτροπή ζητώντας να μάθει γιατί δεν ακολουθήθηκε η διαδικασία αξιολόγησης των περιβαλλοντικών επιπτώσεων όπως προβλέπεται στην Οδηγία 85/337/ΕΟΚ ((ΕΕ L 175 της 05.07.1985, σελ. 40)).

Εν τω μεταξύ, ενώ τα πρώτα αιτήματα έχουν γίνει εδώ και έναν χρόνο τουλάχιστον, και στις δύο περιπτώσεις έχουν αρχίσει τα έργα σύμφωνα με τα αρχικά σχέδια.

Λαμβάνοντας υπόψη τα ανωτέρω, ερωτάται η Επιτροπή:

1. Πώς κρίνει τη στάση των ιταλικών αρχών οι οποίες εδώ και μήνες ταμπουρώνονται πίσω από μία αδικαιολόγητη σιγή;

2. Πώς ερμηνεύει το γεγονός ότι, παρά τις επανειλημμένες αιτήσεις, τα έργα προχώρησαν χωρίς να δοθεί κάποια εξήγηση από τις ιταλικές αρχές;

3. Ποιες άλλες πρωτοβουλίες προτίθεται να αναλάβει η Επιτροπή ώστε να έχει, εάν όχι την εγγύηση ότι το κοινοτικό δίκαιο θα τηρηθεί, τουλάχιστον μία υπεύθυνη απάντηση από τις αρμόδιες δημοτικές αρχές της Ρώμης για τα δύο υπο εκτέλεση έργα;

Απάντηση της κ. Bjerregaard εξ ονόματος της Επιτροπής (4 Δεκεμβρίου 1997)

Η Επιτροπή έχει αναλάβει να εξασφαλίσει την τήρηση του κοινοτικού δικαίου στα κράτη μέλη. Προς τούτο η Επιτροπή κίνησε διαδικασία παράβασης κατά της Ιταλίας για μη συμμόρφωση της ιταλικής νομοθεσίας προς την οδηγία 85/337/ΕΟΚ σχετικά με την εκτίμηση των περιβαλλοντικών επιπτώσεων (ΕΙΕ). Η ιταλική νομοθεσία δεν προβλέπει προηγούμενη εξέταση προκειμένου να διαπιστωθεί εάν είναι απαραίτητο να υποβληθούν τα έργα του παραρτήματος ΙΙ της οδηγίας ΕΙΕ. Τα έργα αυτά, κατ' αντίθεση προς τα αναφερόμενα στο παράρτημα Ι τα οποία αυτομάτως υπόκεινται σε ΕΙΕ, υπόκεινται σε εκτίμηση των περιβαλλοντικών επιπτώσεων μόνο εφόσον οι επιπτώσεις τους κρίνονται σοβαρές λόγω χαρακτήρα, διαστάσεων ή θέσης. Τα έργα που αναφέρει το Αξιότιμο Μέλος του Κοινοβουλίου εμπίπτουν στην προαναφερθείσα κατηγορία στο σημείο 10, της ως άνω οδηγίας.

Κατόπιν του αιτήματος πληροφοριών που υποβλήθηκε στις ιταλικές αρχές για τα έργα που αναφέρονται στην γραπτή ερώτηση Ε-1273/97 της κ. Angelilli ((EE C 367 της 4.12.1997 )), οι ιταλικές αρχές ανέφεραν ότι τα συγκεκριμένα έργα ενέπιπταν σε περιφερειακές αρμοδιότητες. Όντως οι περιφέρειες καλούνται να μεριμνήσουν για την εφαρμογή του διατάγματος (DPR) της 12ης Απριλίου 1996 με τίτλο «Πράξη προσανατολισμού και συντονισμού για την εφαρμογή του άρθρου 40, παράγραφος 1 του νόμου της 22ας Ιανουαρίου 1994 αριθ. 146», που προβλέπει ότι οι αρχές μεριμνούν, μεταξύ άλλων, ώστε τα έργα σιδηροδρομικών γραμμών περιφερειακού ή τοπικού χαρακτήρα καθώς και τα μεταφορικά μέσα όπως οι τροχιοδρομικές γραμμές ή οι γραμμές οι υπόγειες σιδηροδρομικές αστικές γραμμές να μην έχουν χαρακτηριστικά που ως εκ φύσεως, ή λόγω διαστάσεων και θέσης να καθιστούν απαραίτητη την προσφυγή στη διαδικασία ΕΙΕ.

Δεδομένου ότι οι περιφέρειες δεν έχουν ακόμα εγκρίνει αυτή τη νομοθεσία, κατά την προαναφερόμενη διαδικασία παράβασης θα ληφθεί υπόψη η περιφερειακή πτυχή των ως άνω περιπτώσεων.